ओहि गामक लोक बड खुश रहैत छल । सब किओ खेती आ माल-जालमे लागल रहैत छल । सबमे खूब एकता छल । एक्कै टा कमी छलै, टाकाक । ओहि गाममे एकटा सूदिखोर छलै । ओ उदास रहैत छल किएक तँ किओ ओकरासँ कर्ज नै लैत छलै । अपन धन्धा मन्दा होइत देख एकटा मीतसँ उपाय पुछलक । मीत बतेलकै "तोरा लऽग धन रूपी एक्का, पैरबी रूपी बीबी आ पुलीस-नेता सन गुलाम छौ तेँ एहि खेलमे तोहर जीत निश्चित छौ । "
अगिला दिनसँ ओहि गामक सरकारी योजना बन्द भऽ गेलै आ थानामे रपट बला फाइल मोट हुअ लागलै । 